Søren Kjeldsen kunne ikke helt leve op til sidste uges fabelagtige førsterunde, da verdens bedste golfspillere torsdag tog hul på turneringen HSBC Champions, som er henlagt til Sheshen International Golf Course i Shanghai. Hvor nordjyden i Volvo Masters på førstedagen gik de 18 huller i seks slag under par, måtte han i denne uges turnering nøjes med en score i par, hvilket placerer ham på en delt 40.-plads blandt de 77 deltagere. Kjeldsen tillod sig fire bogeyer på de første ti huller, men indhentede lidt af de tabte med to birdier i streg på 13. og 14. hul. Lidt bedre gik det for landsmanden Søren Hansen. Han sluttede dagen i ét slag under par og ligger på en delt 29.-plads. Turneringen føres af svenske Henrik Stenson. Hans score på syv slag under par placerer ham alene i spidsen for det stjernespækkede felt, der kæmper om en førstepræmie på 650.382 euro eller knap fem millioner kroner. /ritzau/

Opsummering:
Søren Kjeldsen er ikke med blandt de bedste ved HSBC Champions-turneringen, der spilles i Shanghai.